钦定古今图书集成/方舆汇编/边裔典/第122卷 > 盐铁论 > 《世务》
## 钦定古今图书集成/方舆汇编/边裔典/第122卷 > 盐铁论 > 《世务》

大夫曰：“诸生妄言，议者令可详用，无徒守椎车之语，滑稽而不可修。夫汉之有匈奴，譬若木之有蠹，如人有疾，不治则寖以深。故谋臣以为击夺以困极之。诸生言以德怀之，此有其语而不可行也。诸生上无以似三王，下无以似近秦，令有司可举而行，当世安蒸庶而宁边境者乎？”

《文学》曰：“昔齐桓公内附百姓，外绥诸侯，存亡接绝，而
天下从风。其后，德亏行衰，葵丘之会，振而矜之，叛者
九国，《春秋》刺其不崇德而崇力也。故任德则强楚告
服，远国不召而自至；任力则近者不亲，小国不附，此
其效也。诚上观三王之所以昌，下论秦之所以亡，中
述齐桓所以兴，去武行文，废力尚德，罢关梁，除障塞，
以仁义导之，则北垂无寇虏之忧，中国无干戈之事
矣。”

大夫曰：“事不豫办不可以应卒，内无备不可以御敌。《诗》云：‘诘尔民人，谨尔侯度，用戒不虞’。故有文事必有武备。昔宋襄公倍楚而不备，以取大辱焉，身执囚而国几亡。故虽有诚信之心，不知权变，危亡之道也。《春秋》不与中国为礼，为其无信也。匈奴贪狼，因时而动。乘可而发，飙举电至，而欲以诚信之心，金帛之宝，而” 信无义之诈，是犹“亲跖𫏋而扶猛虎也。”

文学曰：“‘《春秋》王者无敌’。言其仁厚，其德美，天下宾服，
莫敢受交也。德行延及方外，舟车所臻，足迹所及，莫
不被泽，蛮貊异国，重译自至。方此之时，天下和同，君
臣一德，外内相信，上下辑睦，兵设而不试，干戈蔽藏
而不用，老子曰：‘兕无所用其角，螫虫无所输其毒。故
君仁莫不仁，君义莫不义，世安得跖𫏋而亲之乎’？”

大夫曰：“布心腹，质情素，信诚内感，义形乎色。宋华元、楚司马子反之相睹也，符契内合，诚有以相信也。今匈奴挟不信之心，怀不测之诈，见利如前，乘便而起，潜进市侧，以袭无备，是犹措重宝于道路而莫之守也，求其不亡，何可得乎！”

《文学》曰：“诚信著乎天下，醇德流乎四海，则近者歌讴
而乐之，远者执禽而朝之。故正近者不以威，来远者
不以武，德义修而任贤良也。故民之于事，辞佚而就
劳；于财也，辞多而就寡。上下交让，道路雁行。方此之
时，贱货而贵德，重义而轻利，赏之不窃，何宝之守也。”